Losprys van R50 000 geëis vir ontvoerde meisie | Netwerk24
Deur Anena Burger 22 Junie 2021 17:55
Bokamoso Shabe (8) is Maandag die laaste keer omstreeks 13:30 by die Mmantshebo Primary School in Jerusalem Park gesien.
Volgens die polisie se eenheid teen gesinsgeweld, kinderbeskerming en seksuele oortredings (GKS) in Thabong dui hul voorlopige ondersoek daarop dat die meisie by die skool deur 'n onbekende vrou ontvoer is.
'n Man wat homself Aubrey noem, het die meisie se ouma Maandag omstreeks 15:00 gebel en 'n losprys van R50 000 geëis. Hy het gedreig om Bokamoso te vermoor as die geld nie aan hom betaal word nie.
Bokamoso Shabe (8), wat na bewering Maandag by haar skool ontvoer is.
'n Vrou wat haarself as Nthabeleng voorgestel het, het Bokamoso se ouma Dinsdag omstreeks 08:45 van dieselfde telefoonnommer gebel en ook die geld geëis.
Die GKS-eenheid van die Thabong-polisiekantoor doen nou 'n dringende beroep op die gemeenskap om hulle by te staan met inligting wat kan help om Bokamoso op te spoor.
Die meisie het ten tyde van haar ontvoering haar skooluniform aangehad. Dit is 'n wit hempie, grys-en-wit trui, 'n grys romp en swart skoene.
Enigiemand met inligting word versoek om ao. Tshediso Qhamakoane by 082 375 6355 of die Stop Misdaad-nommer by 08600 10111 te bel. Inligting kan ook deur die MySAPS-app gestuur word.